ผู้บริหาร PTT งานเข้า ป.ป.ช. เตรียมชี้มูลทุจริตซื้อที่ดินปลูกปาล์มในอินโดฯ บ่ายนี้
ผู้บริหาร PTT งานเข้า ป.ป.ช. เตรียมชี้มูลทุจริตจากการซื้อที่ดินปลูกปาล์มในอินโดฯ ภายใต้ชื่อบริษัทลูก "ปตท.กรีน เอ็นเนอร์ยี่" ในช่วงบ่ายวันนี้ (6 ก.ค.) 
6 ก.ค. 2558

แหล่งข่าวรายหนึ่งเปิดเผยกับ “ข่าวหุ้นธุรกิจออนไลน์” ว่าคณะกรรมการป้องกันและปราบปรามการทุจริตแห่งชาติ (ป.ป.ช.) เตรียมชี้มูลถึงการทุจริตปลูกปาล์มในอินโดนีเซียของบริษัท ปตท. จำกัด (มหาชน) หรือ PTT ที่ไปตั้งบริษัทลูกที่สิงคโปร์ ภายใต้ชื่อ ปตท.กรีน เอ็นเนอร์ยี่ จำกัด (PTTGE) ในช่วงบ่ายวันนี้ (6 ก.ค.)
ทั้งนี้ ปตท.กรีน เอ็นเนอร์ยี่ จำกัด (PTTGE) มีเป้าหมายปลูกปาล์มในอินโดนีเซียมากถึง 3.1 ล้านไร่ โดยมีการตรวจพบว่าเป็นกิจการที่มีการขาดทุนอย่างต่อเนื่อง และยังมีเงื่อนงำทั้งการทุจริต และการกระทำที่ผิดกฎหมายรวมอยู่ด้วย โดยเฉพาะการเข้าไปซื้อที่ดินจำนวนมากเพื่อปลูกปาล์ม และการสร้างโรงงานสกัดน้ำมัน จนกระทั่งมีการตั้งคณะกรรมการตรวจสอบบุคคลที่เกี่ยวข้องในโครงการนี้ และได้ส่งเรื่องดังกล่าวไปยังคณะกรรมการป้องกันและปราบปรามการทุจริตแห่งชาติให้ตรวจสอบข้อเท็จจริง
อนึ่งก่อนหน้านี้ ป.ป.ช. ได้ตรวจพบความผิดปกติหลายอย่าง เช่น การดำเนินการตามโครงการไม่เป็นไปตามที่บอร์ด ป.ต.ท.อนุมัติ และก่อนริเริ่มโครงการนี้มีข้อผิดปกติหลายส่วนทั้งเรื่องที่ดิน ข้อตกลง หุ้นส่วน แต่ตอนนี้ยังไม่ได้ประเมินว่าสร้างความเสียหายให้รัฐเท่าไหร่ เพราะต้องดูผลประกอบการเทียบกับการลงทุน อีกทั้งยังมีการขายโครงการเพื่อลดภาวะขาดทุนไปหลายโครงการด้วย
 สำหรับบริษัทปตท. กรีน เอ็นเนอร์ยี่ หรือ PTTGE จัดตั้งขึ้นเพื่อลงทุนพัฒนาสวนปาล์มและโรงงานสกัดปาล์มดิบที่ประเทศอินโดนีเซีย จดทะเบียนจัดตั้งบริษัทที่ประเทศสิงคโปร์ เมื่อก.ย. 2550 ปัจจุบันมีทุนจดทะเบียน 10,860 ล้านบาท รับนโยบายจากปตท.ปลูกปาล์มในอินโดนีเซีย 3.1 ล้านไร่ หรือ 5 แสนเฮกตาร์